Source: http://www.justice.gov.sk/Stranky/Prevencia-pred-koronavirusom.aspx
Timestamp: 2020-06-02 18:48:26+00:00
Document Index: 15828822

Matched Legal Cases: ['§ 3', 'čl. 5', '§ 3', '§ 102', '§ 10', '§ 65']

Prevencia pred koronavírusom - Ministerstvo spravodlivostiSR
Prevencia p... koronavírusom
1. Predsedovia súdov prijmú opatrenia, resp. predĺžia existujúce opatrenia smerujúce k obmedzeniu pohybu verejnosti v priestoroch/budovách súdov na obdobie do 31. mája 2020, a to najmä:
	umožnením vstupu zamestnancov/návštevníkov súdu iba s prekrytými hornými dýchacími cestami (nos, ústa) rúškom, šálom, šatkou alebo iným prostriedkom, ktorý bráni šíreniu kvapôčok,
	ak to umožňuje dostupné technické vybavenie, meranie telesnej teploty najmä iných osôb (prichádzajúcich na súd); v prípade, že telesná teplota presiahne 37,5 °C, možno takejto osobe odoprieť vstup do budovy súdu (pozn.: meranie osobnej teploty uskutočňujú, po dohode s generálnym riaditeľom ZVJS, službukonajúci príslušníci zboru)
	obmedzením vstupu do priestorov súdov osobám, ktorých účasť na pojednávaniach a iných úkonoch súdov nie je nevyhnutná,
	služby poskytované súdom (podateľňa, pokladňa, vyššie overenie listín a pod.) možno využívať, ak pri tom neprichádza k zhromažďovaniu väčšieho počtu osôb (viac ako dvaja), obdobné platí aj pre účasť verejnosti na pojednávaní, ak sudca nerozhodne inak,
	obmedzením činnosti informačného centra súdu tak, že v priestoroch informačného centra môže byť súčasne prítomný iba jeden, maximálne však dvaja návštevníci v závislosti od veľkosti informačného centra, s priebežnou dezinfekciou a vetraním,
	umožnením vstupu osôb do budovy súdu len na nevyhnutný čas a len do priestorov, aby bol dosiahnutý účel vstupu do budovy.
2. v období mimoriadnej situácie (§ 3 ods. 1 zákona č. 42/1994 Z. z. o civilnej ochrane obyvateľstva v znení neskorších predpisov) alebo núdzového stavu (čl. 5 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov) a podľa § 3 zákona č. 62/2020 Z. z. o niektorých mimoriadnych opatreniach v súvislosti so šírením nebezpečnej nákazlivej ľudskej choroby COVID-19 a v justícii vykonávať najmä pojednávania, hlavné pojednávania a verejné zasadnutia:
	vo väzobných veciach v trestných konaniach, rozhodovania o podmienečnom prepustení z výkonu trestu, rozhodovania o zmene spôsobu výkonu trestu,
	v konaniach starostlivosti súdu o maloletých (keďže ide o osoby, ktoré sú odkázané výlučne na zásah súdu; samotná mimoriadna situácia/núdzový stav nie je automaticky dôvodom na odročenie/zrušenie pojednávania), a
	bez ktorých uskutočnenia hrozí nenávratná škoda alebo iný vážny nenávratný následok, pričom konkrétne prípady budú vecou úvahy zákonného sudcu/senátu (napr. spôsobenie ďalších prieťahov, ak ide o súdne konania, v ktorých už boli zbytočné prieťahy konštatované príslušným orgánom a pod.).
Ustanovenia právnych predpisov upravujúce verejné vyhlásenie rozsudku týmto nie sú dotknuté.
Za účelom minimalizácie eskort odsúdených je v trestnom konaní potrebné v maximálnej možnej miere využívať video-konferenčné zariadenia pri vykonávaní výsluchu odsúdenej osoby; v období do 31. mája 2020 umožniť osobám pri účasti na pojednávaniach a na iných úkonoch súdov používať OOP a dezinfekčné prostriedky.
3. ak to nie je pre chod súdu nevyhnutné, v období do 31. mája 2020 nevykonávať výberové konania,
4. v období do 31. mája 2020 je nevyhnutné zabezpečiť pre všetkých zamestnancov súdov, ktorí prichádzajú do styku s verejnosťou, primerané OOP a dezinfekčné prostriedky,
5. v období do 31. mája 2020 pri požiadavke na uskutočnenie podania písomne do zápisnice, resp. iného druhu úkonu uskutočneného pri osobnej účasti osoby, umožniť vykonanie tohto úkonu, ak ide o prípady uvedené vo výnimkách k bodu 2.,
6. v období do 31. mája 2020 je nevyhnutné zaviesť a dodržiavať primerané hygienické opatrenia smerujúce k predchádzaniu šírenia ochorenia COVID-19, vykonávať priebežnú dezinfekciu a zabezpečiť primerané vetranie.
7. v období do 31. mája 2020 si sudcovia a zamestnanci súdov plnia pracovné povinnosti v miestnostiach súdu; sudcovia si môžu plniť funkčné povinnosti aj v domácom prostredí v zmysle a rozsahu povolenia predsedu súdu; zamestnanci súdu, ktorých prítomnosť na pracovisku nie je nevyhnutná, si môžu plniť svoje pracovné povinnosti so súhlasom príslušného vedúceho zamestnanca (predsedu súdu alebo riaditeľa správy súdu) aj v domácom prostredí.
OPATRENIA PRE ÚRAD MINISTERSTVA SPRAVODLIVOSTI SR
1.	do budovy ministerstva smú zamestnanci a iné osoby vstupovať len s prekrytými hornými dýchacími cestami (nos, ústa) rúškom, šálom, šatkou alebo iným prostriedkom, ktorý bráni šíreniu kvapôčok,
2.	prijímať návštevy v priestoroch budovy ministerstva iba s predchádzajúcim súhlasom vedúceho zamestnanca príslušného organizačného útvaru,
3.	povinnosť zrušiť všetky školenia a zahraničné služobné cesty, tuzemské pracovné cesty povoľovať individuálne,
4.	zamestnanci prejavujúci príznaky choroby sa musia zdržiavať v domácom prostredí a oznámiť to telefonicky svojmu priamemu nadriadenému,
5.	GENERÁLNI RIADITELIA A RIADITELIA SAMOSTATNÝCH ODBOROV: riadiť individuálne, v rámci svojej kompetencie, organizáciu práce na príslušnom útvare; vždy musí byť zabezpečený chod organizačného útvaru; ak to povaha práce dovoľuje, je možné schváliť zamestnancovi aj home office alebo neprítomnosť vyhodnotiť ako prekážku v práci. Každý deň do 9:00 h napíšte e-mailom na adresy dagmar.nemethova@justice.sk, martina.nemcekova@justice.sk a stefan.mesaros@justice.sk stav organizačného útvaru, najmä však, kto je prítomný na ministerstve, kto je na home office, koho možno kontaktovať v prípade potreby, s kým riešiť preberanie, odovzdávanie podpisových kníh,
6.	SLUŽOBNÍ VODIČI: nevykonávať služobné jazdy do zahraničia, nevykonávať cesty na Schwechat,
7.	PODATEĽŇA: pošta bude prijímaná každý deň od 8.00 do 14.00 h, v piatok od 8.00 do 12.00 h; zamestnankyne podateľne sú povinné používať OOP a dezinfekčné pomôcky,
8.	pri požiadavke na uskutočnenie podania písomne do zápisnice, resp. iného druhu úkonu uskutočneného pri osobnej účasti osoby takýto úkon vykonať iba v prípade, ak vec neznesie odklad; v každom prípade, ak je to možné, uprednostniť elektronickú alebo telefonickú komunikáciu, v prípade styku s verejnosťou používať OOP,
9.	ostatné nepredvídateľné situácie riešiť individuálne a operatívne s nadriadeným,
10.	služobný úrad zabezpečí pravidelnú dezinfekciu v úrade (kľučky, sociálne zariadenia, spoločné priestory...),
11.	zariadenia ministerstva v Omšení a Justičná akadémia v Omšení budú vykonávať nariadenú izoláciu osôb v zariadeniach určených štátom na dobu nevyhnutnú na vykonanie laboratórnej diagnostiky ochorenia COVID-19, a
12.	platí povinná 14-dňová karanténa pre všetkých ľudí, ktorí sa vrátia zo zahraničia (z akéhokoľvek štátu) v súlade s opatreniami Úradu verejného zdravotníctva Slovenskej republiky pre ohrození verejného zdravia.
Poznámka: opatrenia pre úrad ministerstva platia od 1. mája 2020 až do odvolania.
1.	probační a mediační úradníci sú povinní zdržiavať sa na pracovisku aspoň dva (2) pracovné dni v týždni, najmä za účelom zabezpečenia úkonov, ktoré sa realizujú v informačnom systéme PMS a evidencie spisových záznamov (napr. lustrácie, úkony spojené s elektronickým monitoringom a pod.),
2.	dodržiavať všeobecné hygienické postupy pri úkonoch probačného dohľadu,
3.	využiť možnosť zmeny termínu probačného dohľadu - osobného kontaktu s probantom v sídle súdu a túto zmenu oznámiť probantovi telefonicky, ak je to možné alebo prostredníctvom poštového úradu alebo e-mailom,
4.	upriamiť pozornosť na prípady, v ktorých boli uložené povinnosti a obmedzenia v súvislosti s domácim násilím a overovať ich dodržiavanie a priebeh prípadu aj kontaktom s poškodenou osobou/obeťou – o vykonaných úkonoch vyhotoviť úradný záznam z každého telefonátu a v prípade zistených porušovaní/pokračovaní v domácom násilí túto skutočnosť konzultovať s vedúcim oddelenia probácie a mediácie a informovať príslušného sudcu/prokurátora,
5.	individuálne prehodnotiť prípady trestov povinnej práce, a ak odsúdený nevykonáva trest z dôvodu prekážok – prijatých opatrení vo vzťahu ku COVID-19 na strane poskytovateľa práce, po predchádzajúcej konzultácii s poskytovateľom práce vyhotoviť priebežnú správu pre sudcu s informáciou o tejto skutočnosti s návrhom na zváženie prerušenia výkonu trestu pri zohľadnení počtu nevykonaných hodín trestu a zvyšku lehoty na jeho vykonanie,
6.	zabezpečiť evidenciu prítomnosti probanta v sídle súdu („Kniha evidencie návštev“) v priestoroch vstupu do budovy súdu počas neprítomnosti probačného a mediačného úradníka na pracovisku, najmä pre prípady, kedy prítomnosť probanta v sídle súdu nebola probačnému a mediačnému úradníkovi vopred známa,
7.	po doručení pokynu alebo žiadosti na vykonanie preskúmania splnenia materiálno-technických podmienok (predbežné šetrenie) vo forme miestneho zisťovania v obydlí alebo časť takéhoto pokynu alebo žiadosti, ktorá sa týka miestneho zisťovania v obydlí oznámiť túto skutočnosť vedúcemu oddelenia probácie a mediácie a overiť pohovorom s dotknutými osobami podmienky v obydlí z hľadiska miery rizika šírenia nákazy a v prípade, že takéto riziko na základe získaných informácií nemožno považovať za minimálne alebo ho z dôvodu nedostatku informácií nemožno posúdiť, oznámiť túto skutočnosť bez zbytočného odkladu telefonicky alebo e-mailom tomu, kto takýto pokyn alebo žiadosť vydal,
8.	realizovať úkony spojené s prípravou nahradenia väzby (poučenie, preskúmanie materiálno-technických podmienok a pod.) prostredníctvom elektronickej komunikácie, ak je to možné,
9.	nezadávať požiadavky o servisný výjazd do Informačného systému PMS, ak nejde o servisný výjazd, ktorým sa zabezpečuje nerušený priebeh už nariadenej alebo prebiehajúcej kontroly technickými prostriedkami, napr. prvotná inštalácia alebo výmena nefunkčného alebo poškodeného zariadenia alebo ak nejde o preskúmanie splnenia materiálno-technických podmienok vo forme miestneho zisťovania v obydlí, ktoré možno vykonať,
10.	v prípade práce z domáceho prostredia zabezpečiť možnosť pracovať v Informačnom systéme PMS, ak je vzdialený prístup do tohto informačného systému možný a zabezpečiť prístup k služobnej e-mailovej schránke prostredníctvom webového miesta https:/web.justice.sk/owa,
11.	odložiť termín mediácie a v prípade končiacej sa lehoty na vykonanie mediácie požiadať sudcu alebo prokurátora, ktorý vydal pokyn na vykonanie mediácie o predĺženie lehoty, v ktorej sa má mediácia vykonať a v prípadoch osobitného zreteľa po predchádzajúcom súhlase vedúceho oddelenia probácie a mediácie zrealizovať mediáciu nepriamou formou,
12.	v prípade nejasností pri plnení týchto opatrení sa riadiť pokynmi vedúceho oddelenia probácie a mediácie
[v súlade s Rozkazom generálneho riaditeľa zboru č. 17/2020 v znení neskorších úprav]
VO VZŤAHU K ZAOBCHÁDZANIU S VÄZNENÝMI OSOBAMI: v súlade s ustanovením § 102 ods. 2 zákona č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov projekt video-návštev (zákaz štandardných návštev ponechať v platnosti minimálne do spustenia III. fázy plánu uvoľňovania opatrení schváleného Ústredným krízovým štábom)
VO VZŤAHU K ZAOBCHÁDZANIU S VÄZNENÝMI OSOBAMI S ÚČINNOSŤOU OD 6. MÁJA 2020:
	povolenie premiestňovania odsúdených medzi ústavmi na základe ich žiadosti v súlade s ustanovením § 10 ods. 3 písm. b) zákona o výkone trestu,
	povolenie realizácie kultúrno-osvetovej činnosti, záujmovej činnosti, športovej činnosti väznených osôb diferencovane podľa umiestnenia väznených osôb v ústave (podľa oddielov / ubytovacích celkov) bez participácie externých subjektov,
	umožnenie využívania inštitútov, disciplinárnej odmeny povolenie prijatia balíka do hmotnosti piatich kilogramov, povolenia na opustenie ústavu v mimoriadnych prípadoch (napríklad úmrtie blízkej osoby) v súlade s ustanovením § 65 zákona o výkone trestu,
	povolenie vykonávania bohoslužieb pri dodržaní počtu osôb, rešpektujúceho požiadavku na odstup medzi osobami.
ĎALŠIE OPATRENIA S ÚČINNOSŤOU OD 6. MÁJA 2020:
	zníženie ubytovacej kapacity karanténneho centra Mlynská Dolina (pôvodne plánovaného na karanténu príslušníkov) a obnovenie pôvodného účelu časti vyhradenej ubytovacej kapacity,
	obnovenie výkonu preventívnych prehliadok hradených zo všeobecného zdravotného poistenia u príslušníkov a zamestnancov zboru, a tiež obnovenie výkonu preventívnych prehliadok v súvislosti s prácou,
	realizácie vybraných porád, školení a výcvikov za dodržania podmienok odstupu medzi osobami,
	realizácia informatívnych pohovorov v rámci prijímacieho konania osobne, individuálne, prípadne v malých skupinách do 4 osôb, pri dodržaní všetkých protiepidemických zásad,
	povolenie vykonávania testov psychickej spôsobilosti uchádzačov podľa pravidiel pred prijatím protiepidemických opatrení, (v súčasnosti robia psychotesty v materských ústavoch, resp. v ústavoch najbližšie dislokovaných),
	regulované obnovenie tuzemských služobných ciest pri dodržaní všetkých protiepidemických zásad.